ב"ה

‏5.12.16

דרכי פעילות של צוות מוגנות (\* נכתב בלשון זכר אולם הכוונה לשני המינים)

 מתוך אחריות קהילתית והכרה בחשיבות שמירה על כבוד ילדי וחברי הקהילה וחירותם, הקהילה החליטה לבחור צוות שיהיה אחראי על נושא: מוגנות קהילתית מפני הטרדות מיניות – הן במישור התודעתי, הסברתי מניעתי והן במישור של ליווי, תמיכה וניהול אירוע שהתרחש.

הצוות נבחר באסיפה והוסמך ע"י חברי ההנהלה.

להלן הרכב הצוות הנבחר:

העקרונות נוסחו על ידי הצוות בשנת תשע"ו ואושרו בהנהלה.

תפקידי הצוות:

1.      תודעה והסברה:

לפעול להגברת המודעות והעלאת הנושא לסדר היום החברתי- ישובי, מתוך הבנה כי אלו  יתרמו למניעת מקרים של הטרדה ופגיעה על רקע מיני, לעודד דיווח לגורמים חיצוניים על פגיעה מינית, למנוע מצבים של קשר שתיקה בנושא וכן סיוע ותמיכה במקרה של פגיעה.

במערכת החינוך: הצוות יפעל ללווי והכוונה של מערכת החינוך בנוגע לתוכנית רב שנתית בנושא, שתכלול התייחסות לילדים (גיל הרך וילדי בי"ס), לצוותים החינוכיים ולהורים.

בקהילה: העלאת המודעות בקהילה על ידי פעילויות שונות כמו הרצאות, סדנאות, ימי עיון, השתלמויות, פרסומים ושילוט.

2.      גיבוש ובחינת נהלים בשוטף ובעת אירוע

חברי הצוות ירכשו בקיאות בחוקים, בתקנונים ובנהלים הרלוונטיים, ויוודאו שהישוב פועל לפי חוק בתחום ההטרדה והפגיעה המינית.

קשר רציף עם גורמים בישוב: מזכיר, מערכת החינוך, בתי הספר, רבנים,

קשר רציף עם גורמים חוץ ישוביים: משטרה, רשויות רווחה, מרכזי סיוע, אנשי מקצוע.

3.      כתובת לפניות לתושבי הישוב:

הצוות ישמש כתובת לכלל תושבי הישוב במקרה של הטרדה מינית לסוגיה, ותפקידו לידע את הנפגע/ת בזכויותיו/ה ובאפשרויות השונות לסיוע, ללוות את הנפגע/ת בתהליך בו היא/הוא בוחר/ת.

4.      במידת הצורך, תפקידו של הצוות להוביל וללוות נוהל באירוע הטרדה או פגיעה על רקע מיני .

להלן נוהל עבודה מנחה, למקרה של אירוע ספציפי שהתרחש בקהילה. הנוהל נכתב מתוך מחשבה כי נכון לעגן ולאשרר את הצעדים הבסיסיים שיש לנקוט בכל אירוע. הנוהל הינו 'מנחה' בלבד.

שלבי הטיפול באירוע:

1.      הפניה:

חבר/ת הצוות יכבד את רצונה של הפונה ויהווה קודם כל 'אוזן קשבת' לאמת של הפונה, מבלי לדחוק לתת פרטים נוספים וללא שיפוטיות.

חשוב לתת אמפטיה ואמון ולברך את האומץ והפנייה.

'סודיות מובטחת' – לאורך כל התהליך, הוועדה מתחייבת לפעול בדיסקרטיות תוך שמירה על כבוד האדם.

בכלל זאת יש לבדוק עם הפונה את רצונו בדבר אנונימיות משאר חברי הצוות ו/או אחרים, יש לכבד  את מבוקשו.

 תהליך הטיפול בפניה יעשה בשיתוף ובידוע הפונה.

כאשר יש חשד לפגיעה בקטינים ו/או חסרי ישע שבהם יש חובת דיווח. יש לפעול בהתאם לחוק. (יש להסביר זאת לפונה בתחילת השיחה)

2.      אירוע בקהילה הינו רגיש ועשוי להיות מטלטל, חשובה עבודת צוות ותמיכה הדדית.

התכנסות הצוות וחלוקת מטלות מידית (תוך ימים בודדים), מעת הדיווח וקידום זריז של הטיפול באירוע.

בשלב ראשון, הדיווח לשאר חברי הצוות, יעשה באופן אנונימי עם פרטים עקרוניים לגופו של עניין בלבד.

לפי החלטת יו"ר צוות מוגנות, תתקיים בחירה של צוות מצומצם לאירוע.

יבחן הצורך לערב בעלי תפקידים בקהילה (מזכ"פ, נציג מערכת החינוך, רב, עו"ד וכדו') ולשלבם בתכנית ההתערבות שתיבנה.

עדכון  רכז תחום מוגנות בקהילה (עו"ס, מחלקת רווחה במועצה)יעשה בשלבים המוקדמים ביותר, הרכז ינחה את היו"ר והצוות להמשך התקדמות.

הוועדה  והצוותים המטפלים יקבלו ייעוץ מקצועי, ליווי מקצועי ומעורבות אנשי מקצוע  על פי הצורך . כל השרותים הנ"ל  יתוקצבו על ידי הקהילה.

תבחן בכל שלב לאורך התהליך האפשרות לפנייה למשטרה או לרווחה בשיתוף הפונה.

במקרה שאחד מחברי הצוות קרוב לפוגע או לפונה, באופן שיכול להפריע לשיקולים המקצועיים– החבר ישעה את עצמו.

-         לאחר שמיעת פירטי האירוע והבנת היקף הפגיעה: הצוות יגבש יחד את הדרך המתאימה לבדיקת היקף מעגל הפגיעה.

3.      לניהול אירוע של פגיעה בתוך הקהילה, יאוישו התפקידים הבאים:

-         ליווי הפוגע ומשפחתו–הצוות יבחן את האופנים לליווי של הצד הפוגע.

-         ליווי המתלונן ומשפחתו.

-         גורם מקשר עם גורמי הרווחה / משטרה / פרקליטות

- גורם מקשר עם מוסדות הקהילה

-         דובר צוות מוגנות לעדכון הקהילה

בעלי התפקידים יהוו בעיקר גורם מגשר ומקשיב ויפעלו במסגרת סמכויותיהם וע"פ חוק.

האירוע ינוהל על ידי צוות מוגנות, בראשות יו"ר הצוות.

  פרסום והודעות לציבור ישקלו בצוות בהתאם לנסיבות, ויבוצעו בהתאם לצורך, בעיתוי ובנוסח הנכון לאחר התייעצות מקצועית (כולל משפטית).

4.      מעקב

        הצוות אחראי להתעדכן מהצוותים המטפלים על התהליך

        התיעוד יישמר באופן חסוי ויהיה גלוי רק לחברי הוועדה הקבועה.

        הצוות ייפגש למעקב, לבדיקת יישום ההמלצות, לתכנון המשך הטיפול במקרה והעברתו, במידת הצורך, לצוות שיקום.

        אחת לשבועיים יתקיים דיווח לכלל חברי הצוות במטרה לבדוק את יישום ההחלטות וכן לתכנון המשך הטיפול והמעקב אחרי המקרה.

נוהל זה ייבחן שוב אחת לתקופה או בתום ניהול אירוע בקהילה, אם יקרה.